《燕子楼》
明代·李孙宸

古春年年长不老，春山浥露空芳草。双翘翠羽为谁扬，泪寒罗袂惊秋早。

楼前夜夜满空月，孤鸾露啼商丝歇。芙蓉萎绝木兰摧，安得牡丹春后发。

有客春来自洛阳，高冢传闻长白杨。绿珠岂爱坠楼死，韩朋无地托鸳鸯。

十年深意向谁语，黄泉未晚相随去。寄语题诗白舍人，休更蛾眉问黄土。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。